Der er godt fyldt op på Hobro Havn tirsdag formiddag, hvor den sejhval, der i ti dage svømmede rundt i Hobros havnebassin, i dag skal dissekeres.

Og selvom det nærmest kommer til at minde om et show med masser af tilskuere, er det en detaljeret proces, forskerne er i gang med.

- Vi skræller alt af. Vi starter med hud og spæk, som vi tager af og vejer. Så kommer vi til muskler, som vi tager af og vejer, og så kommer vi til organerne, fortæller Morten Tange Olsen, der er hvalforsker på Statens Naturhistoriske Museum.

Disse dele er der stor interesse i at få fingre i for mange af landets forskere.

- Vi har fået en del forespørgsler. Aarhus Universitet, Skejby Sygehus, Syddansk Universitet og Københavns Universitet har alle spurgt om at få lov til at analysere på dele af den her hval, siger han.

Dissekeringen har allerede vist, at hvalen var en han.

Stor oplevelse

Besøget af sejhvalen er ikke en hverdagsbegivenhed i Danmark, og for Morten Tange Olsen er det da også en stor oplevelse at være med til at dissekere så stor en hval.

- Jeg har aldrig set en sejhval før, så det er en stor oplevelse. Sidste gang sådan en hval strandede i Danmark var i 1980, så det var lidt før min tid, siger Morten Tange Olsen.

Hvalen er inden dissekeringen blevet målt til at være 7,7 meter lang. Da en sejhval kan blive op til 17 meter, vurderes det, at der er tale om et ungt dyr. Derfor ved man heller ikke, hvorfor den er død, men det er blandt andet det, man håber på at få klarhed over.

- Der kommer en dyrlæge, der skal undersøge, om der er virussygdomme. Vi skal tjekke den i maven for at se, hvad den har spist eller ikke spist, siger Morten Tange, der dog ikke vil garantere, at de finder dødsårsagen.